ועדת הכלכלה, כנסת 20, פרוטוקול מספר 312, 2016-08-02 08:15

איתן כבל: בוקר טוב, אני מתכבד לפתוח את הישיבה.

איתן כבל: גברתי מנהלת הוועדה, היועצת המשפטית, רשמת, דובר, אורחים נכבדים.

איתן כבל: משרד הפנים פה?

איתן כבל: תודה לכם שיצאתי מפה ב-03:00 והגעתי לפה עכשיו.

איתן כבל: ..

איתן כבל: ברשותכם, אני רוצה קודם כל להעלות להצבעה את הרביזיה, הבקשה לדיון מחדש של שר הפנים.

איתן כבל: הנושא הוא כמובן: הצעת חוק לייעול הפיקוח והאכיפה העירוניים ברשויות המקומיות (תעבורה), התשע"ו-2016.

איתן כבל: הבקשה לדיון מחודש מאת חבר הכנסת אריה מכלוף דרעי, שר הפנים, לדיון מחדש בסעיף 17(2) לעניין הדיווח של מרכז השלטון המקומי.

איתן כבל: ברשותכם, אני רוצה לומר לכם: מהומה על ממש – זה פשוט אפילו מביך.

איתן כבל: כל המהלך הזה של אגרות ותשלומים היה מתוך רצון כן, לבוא לקראת הרשויות המקומיות, כי הנחת העבודה שלי, שרשויות המקומיות אינן מקשה אחת, ולכן יש כאלה שישתמשו בכלי שקוראים לו אגרות, יהיו שישתמשו בכלי של התשלומים, ולמה לנו לסגור אופציות?

איתן כבל: אמרנו יותר מזה – שבאגרות אין בעיה.

איתן כבל: יש תהליך של בקרה, ורצינו שגם על התשלומים - לא לנצח נצחים – לפחות בתחילת הדרך.

איתן כבל: התהליך מתחיל, נציגי משרד הפנים, בעוד שנתיים.

איתן כבל: זה לא השבוע.

איתן כבל: זה לא לאלתר, וזה לא סתם בעוד שנתיים, ואפשר גם לבקש ארכה.

איתן כבל: זה נכנס לתוקף רק כשהחוק נכנס לתוקף.

איתן כבל: בשביל זה להביא אותי ב-08:15 לפה, וישנתי בקושי שעתיים?

איתן כבל: אני לא רוצה להיכנס לפוליטיקות הפנימיות של מרכז השלטון המקומי ומשרד הפנים.

איתן כבל: לפעמים שרים מתבלבלים, וחושבים שהם הולכים להיות שרים לנצח.

איתן כבל: זה לא.

איתן כבל: אני מבין את הרצון לשמור על מסגרת המשרד.

איתן כבל: אני דיברתי אתמול עם ראש מטה השר.

איתן כבל: הוא אמר לי שאתם מקימים עכשיו מערכת שתוכל לעשות את המעקב על העניין הזה.

איתן כבל: אגב, אפילו לא ביקשנו שאתם תעשו את המעקב; אנחנו הטלנו את האחריות על הרשויות המקומיות.

איתן כבל: האחריות היא בכלל לא של מרכז השלטון המקומי וגם לא שלכם בעניין הזה.

איתן כבל: כל מה שביקשנו, שיהיה גוף שבסך הכול יהיה הצינור.

איתן כבל: הוא מקבל את הרשימה, מעביר אותה אלינו.

איתן כבל: זה לא הליך שרשויות מקומיות ידווחו לוועדת הכלכלה.

איתן כבל: אנחנו לא בעלי הבית שלהם במובן הזה; אנחנו רשות מחוקקת ומפקחת – אנחנו לא מבצעת.

איתן כבל: לכן ההצעה שלי, שבמקום מרכז השלטון המקומי - נוציא אותו, נכניס את משרד הפנים.

איתן כבל: יש לכם עכשיו שנה וחצי להתארגן.

איתן כבל: אם לא תעמדו בה, לא תצליחו לגייס את השלושה-ארבעה עובדים האלה שיישבו במשרד, יש לכם תמיד הזכות לבוא ולבקש ארכה.

איתן כבל: אני מתבסס על ראש המטה - לא על זה נפיל את החוק.

<שחר פרלמוטר: אתה מציע, להחליף, שבפסקה (2) במקום מרכז השלטון המקומי, יבוא שר הפנים- - -

איתן כבל: כן.

איתן כבל: אומר לך מה אמרתי לו.

איתן כבל: מצדי, אתם לא רוצים את החוק – תעיפו לי אותו מהעיניים.

איתן כבל: עשינו את זה בהליך בזק למען הרשויות המקומיות – לא בשבילי.

איתן כבל: הנקודה המרכזית היא כאן – אמרתי לו בהתחלה ובצדק: בוא נוריד את זה.

איתן כבל: חשבתי, שזה נכנס מיידית, ואמרתי: תביאו תיקון, אבל בכל מקרה זה נכנס עוד שנה וחצי, עם אפשרות לארכה.

<אתי בנדלר: אפשר גם אולי להאריך את התקופה של הדיווחים בכלל, אדוני, שדיווח ראשון, כתוב: החל בתום שנה מיום התחילה.

<אתי בנדלר: יום התחילה בכל מקרה זה ששה חודשים עם אפשרות להאריך לשלושה חודשים, כלומר זה הכי מוקדם החל בשנה וחצי, ואפשר לקבוע שהדיווח הראשוני יהיה בעוד שנתיים וחצי, כך שבוודאות יהיה להם זמן היערכות לעניין הזה, למרות שגם שנה וחצי- - -

איתן כבל: ראש מטה השר אמר לי: אנחנו לוקחים את זה על עצמנו, ונקים יחידה כזאת.

איתן כבל: זה מה שהוא אמר לי.

<שחר פרלמוטר: אנחנו צריכים לבדוק את זה מולו.

איתן כבל: אז תבדוק את זה או שנקום שוב ב-04:00 בבוקר.

איתן כבל: אם לא רוצים, אעיף את זה וזהו.

<שחר פרלמוטר: אנחנו מאשרים את הנוסח.

אביטל סומפולינסקי: שסעיף 17 הוא החל בתום שנתיים?

<שחר פרלמוטר: ההצעה היתה להחליף כך שבפסקה (2), במקום מרכז השלטון המקומי יהיה שר הפנים, מאחר שבאמת נוצר מצב שבו שר הפנים הוא זה שמדווח גם על הדוח וגם על התשלומים, זה נוסח מבחינתי, ואין מניעה לאחד את זה.

אביטל סומפולינסקי: הדיווח מתחיל החל משנה מיום התחילה?

<שחר פרלמוטר: מה שהצגנו.

<שחר פרלמוטר: הצגנו שיבוא שר הפנים, וחובת הדיווח תהיה כפי שהוצע.

<שחר פרלמוטר: שנתיים פלוס.

<מירה סלומון: פלוס חצי השנה.

<שחר פרלמוטר: כן.

<שחר פרלמוטר: קיבלנו את מה שהוצע.

אביטל סומפולינסקי: אחת לשנתיים, החל בתום שנתיים מיום תחילת החוק – סעיף 17, אם הוועדה תקבל אותו בנוסח החדש, יהיה: אחת לשנתיים, החל בתום שנתיים מיום תחילת החוק ועד תום שש שנים מיום התחילה, שר הפנים ידווח לוועדה גם על האגרות וגם על התשלומים.

אביטל סומפולינסקי: במקום המילה שנה, שמופיעה ברישא, תבוא: שנתיים.

אביטל סומפולינסקי: הדיווח הראשון – שנתיים וחצי או שנתיים ותשעה חודשים, שזה מה שהוועדה ביקשה מלכתחילה.

איתן כבל: אני קודם כל מעלה להצבעה את הבקשה לדיון מחדש.

איתן כבל: הצבעה בעד הבקשה לדיון מחדש – פה אחד הבקשה לדיון מחדש אושרה.

איתן כבל: מאשר את הבקשה.

איתן כבל: עכשיו אנחנו נעלה להצבעה את הנוסח המתוקן.

אביטל סומפולינסקי: גם ברישא נחליף את המילה שנה בשנתיים, ובפסקה (2) – סביר להניח שזה ייוחד לסעיף 1, אבל במקום: המרכז לשלטון המקומי ידווח לוועדה, יהיה כתוב: שר הפנים ידווח לוועדה על התשלומים שקבעו הרשויות המקומיות, לפי סעיף 8ב4.

אביטל סומפולינסקי: אנחנו משאירים את חובת הדיווח של רשות מקומית לשר?

איתן כבל: כן.

אביטל סומפולינסקי: אז רשות מקומית שקבעה תשלומים תדווח לשר על גובה התשלומים – לשר הפנים.

איתן כבל: הערת נוספות?

איתן כבל: אין.

איתן כבל: אני מעלה להצבעה.

איתן כבל: מי בעד תיקון הסעיף?

איתן כבל: הצבעה בעד תיקון הסעיף – פה אחד תיקון הסעיף אושר.

איתן כבל: מאשר.

איתן כבל: תודה.

איתן כבל: בוקר טוב לכם.

איתן כבל: יום נפלא.

איתן כבל: פעמיים כי טוב שיהיה.

איתן כבל: תודה רבה, הישיבה נעולה.